En data 30 de novembre de 2018 es va publicar, l'Ordre TSF/200/2018, de 29 de novembre, per la qual s'establien les bases reguladores per a la concessió de subvencions destinades al Programa referent d'ocupació juvenil (DOGC núm. 7759A, de 30.11.2018).
El Programa referent d'ocupació juvenil ha permès establir unes unitats especialitzades en el territori integrades per tècnics i tècniques referents, que duen a terme principalment dues funcions.
Per una banda, tota intervenció directa d'informació, orientació i acompanyament als i les joves i per una altra banda, tota actuació desenvolupada amb els professionals dels centres educatius i/o d'altres dispositius sociolaborals, com entitats formatives, de serveis socials i salut i que indirectament impacten sobre la situació dels i les joves d'un territori.
En aquest sentit, s'ha vist que els i les referents d'ocupació juvenil han començat a donar atenció a les persones més joves i vulnerables, que alhora presenten problemàtiques personals i/o socials que queden fora del sistema educatiu, i que tenen baixes probabilitats de tenir accés a recursos laborals degut sobretot a la falta de formació.
Per aquest motiu, la figura del referent d'ocupació juvenil esdevé una peça clau per crear vincle amb les persones joves, i per oferir una atenció de qualitat que doni resposta a les necessitats d'aquest col·lectiu.
A més, els i les referents d'ocupació juvenil han desenvolupat actuacions de coordinació amb els diferents agents del territori, com Educació, Salut, Oficines de treball, Oficines de Joventut i Serveis socials; enfocades al treball en xarxa per millorar la situació tant de persones joves concretes com de millores estructurals al territori amb la creació d'un mapa de recursos.
Per això, i per facilitar la continuïtat del servei ofert durant la convocatòria del Programa referent d'ocupació juvenil 2018, s'ha de poder prorrogar les persones contractades com a referents fins a un màxim de 36 mesos, comptabilitzant el contracte inicial més les pròrrogues.
En aquest sentit es modifica el primer paràgraf de la base 5 de l'Ordre.
Per altra banda, en relació amb les despeses no subvencionables, la redacció actual dóna peu a confusió.
Concretament, el complement salarial en funció del resultat de l'empresa, segons l'Ordre de bases només és subvencionable si es troba fixat en el conveni col·lectiu o el contracte de la persona treballadora, d'acord amb el que preveu la base 9.3 de l'esmentada Ordre.
Aquest complement, d'acord amb la normativa comunitària que regula el Fons Social Europeu, si bé és subvencionable, no pot ser considerat, en cap supòsit, com a despesa directa de personal.
Donat que el Programa Referents només inclou dues tipologies de despeses, les despeses directes de personal i les despeses indirectes, i a més està cofinançat pel programa de Garantia Juvenil, el redactat entra en contradicció amb la norma comunitària.
Per aquest motiu, convé adequar el redactat d'aquesta base.
En referència al pagament, per aquelles entitats beneficiàries recollides a la base 3.1.a) de l'annex 1 de l'Ordre, a la convocatòria 2018 es va tramitar mitjançant una bestreta del 90% de l'import atorgat, una vegada notificada la resolució d'atorgament i per la qual no s'exigien garanties.
El pagament del 10% restant s'havia de tramitar un cop l'activitat subvencionada ha estat degudament justificada.
Aquesta va ser una mesura excepcional en resposta a la disponibilitat pressupostària per la convocatòria més immediata.
Un cop confirmat que es vol donar continuïtat al programa, es vol homogeneïtzar la bestreta i aplicar la fórmula genèrica de pagaments de subvencions del Servei Públic d'Ocupació de Catalunya.
En aquest cas, tenint en compte el model de pagament, la bestreta per a la convocatòria 2019 serà del 80% al notificar la resolució d'atorgament i del 20% restant en el moment de la justificació.
Per aquesta circumstància es modifica la base 17.2 de l'annex 1 de l'Ordre.
Finalment atès que el passat mes de desembre es va publicar la Llei orgànica 3/2018, de 5 de desembre, de protecció de dades personals i garantia dels drets digitals, es considera oportú actualitzar la base 32 de l'annex 1 de l'esmentada Ordre.
Vistos els informes de l'Àrea Jurídica de Treball i Relacions Laborals i de la Intervenció Delegada, havent-ne informat prèviament al Consell de Direcció del Servei Públic d'Ocupació de Catalunya, a proposta de la persona titular de la direcció del Servei Públic d'Ocupació de Catalunya i en ús de les facultats que em són conferides d'acord amb l'article 27.e.bis de la Llei 13/2015, del 9 de juliol, d'ordenació del sistema d'ocupació i del Servei Públic d'Ocupació de Catalunya; i l'article 12 de la Llei 13/1989, de 14 de desembre, d'organització, procediment i règim jurídic de l'administració de la Generalitat de Catalunya;
Es modifica el primer paràgraf de la base 5 de l'annex 1 de l'Ordre TSF/200/2018, de 29 de novembre, que queda redactat de la manera següent:
"Desenvolupament de les actuacions subvencionables
Per al desenvolupament de les actuacions emmarcades en el programa, les unitats especialitzades hauran d'estar integrades per una persona que realitzarà la tasca de referent d'ocupació juvenil, a temps complert amb una durada de 12 mesos.
Per facilitar la continuïtat del servei, en cas de les entitats beneficiàries, es consideraran actuacions subvencionables la pròrroga de les persones referents integrades en les unitats especialitzades d'ocupació juvenil subvencionades en l'exercici anterior, fins a un màxim de 36 mesos, comptabilitzant-ne tant el contracte inicial més les pròrrogues.
La persona referent disposarà dels mitjans i recursos tècnics necessaris per a desenvolupar les actuacions subvencionables.
Les actuacions subvencionables previstes a la base 2 es portaran a terme en els punts d'actuació que s'autoritzin a la resolució d'atorgament de subvenció."
Es modifica la base 5.5 de l'annex 1 de l'Ordre TSF/200/2018, de 29 de novembre, que queda redactat de la manera següent:
En cas que la persona tècnica referent no superi el període de prova, es rescindeixi el seu contracte o sigui acomiadada procedentment, l'entitat beneficiària podrà formalitzar un nou contracte amb les mateixes condicions i requisits i amb una durada màxima del temps que resta per complir els 12 mesos de durada del projecte.
Així mateix, en els casos que hi hagi substitucions de les persones tècniques referents, el període màxim en què una unitat especialitzada en ocupació juvenil pot estar sense la persona referent serà de 30 dies naturals per la totalitat del període d'execució de 12 mesos."
Es modifica la base 9.3 de l'annex 1 de l'Ordre TSF/200/2018, de 29 de novembre, que queda redactada de la manera següent:
"9.3 No són despeses subvencionables les següents:
Els complements o plusos salarials (antiguitat, coneixements especials, complements de lloc, complements de quantitat i qualitat) no seran subvencionables, excepte que es trobin fixats en el conveni col·lectiu o en el contracte de la persona treballadora.
En cas de períodes de baixa laboral de la persona contractada, tant si és per malaltia o accident comú, com per malaltia o accident professional o per maternitat o paternitat, seran subvencionables les despeses salarials i de seguretat social de la persona que la substitueixi, però no els de la persona treballadora de baixa.
Tampoc són subvencionables les percepcions salarials corresponents a la participació en beneficis ni els complements en funció dels resultats de l'empresa."
Es modifica l'apartat 2 de la base 17 de l'annex 1 de l'Ordre TSF/200/2018, de 29 de novembre, que queda redactat de la manera següent:
17.2 Per les entitats beneficiàries recollides a la base 3 de l'annex 1 d'aquesta Ordre, el pagament de la subvenció es tramita mitjançant una bestreta del 80 % de l'import atorgat, una vegada notificada la resolució d'atorgament i per la qual no s'exigeixen garanties.
El pagament del 20 % restant s'ha de tramitar un cop l'activitat subvencionada ha estat degudament justificada, d'acord amb el que estableixen aquestes bases i la normativa aplicable."
Es modifica la base 32 de l'annex 1 de l'Ordre TSF/200/2018, de 29 de novembre, que queda redactada de la manera següent:
L'òrgan administratiu responsable d'aquest fitxer és la Direcció del Servei Públic d'Ocupació de Catalunya; carrer Llull, 297-307, 08019 Barcelona.
Adreça electrònica: [EMAIL] davant la qual l'entitat beneficiària podrà exercir els drets d'accés, rectificació, supressió i portabilitat, i a la limitació o l'oposició al tractament.
Les entitats beneficiàries han de complir amb la normativa de protecció de dades de caràcter personal, adoptant i implementant el que s'indiqui a la Llei orgànica 3/2018, de 5 de desembre, de protecció de dades personals i garantia dels drets digitals, i al Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades i pel qual es deroga la Directiva 95/46/CE (Reglament general de protecció de dades).
En especial, adoptarà les mesures adients per evitar l'alteració, pèrdua, tractament o accés no autoritzat a les dades esmentades.
Aquesta informació també es troba a disposició en Internet al web del Servei Públic d'Ocupació de Catalunya: https://serveiocupacio.gencat.cat/ca/inici/ ".
Les subvencions atorgades abans de l'entrada en vigor d'aquesta Ordre es continuaran regint per les bases reguladores a l'empara de les quals es van atorgar.